## Rješenje kojim se trgovačkom društvu Hotel Lapad d.d., Dubrovnik, odobrava prospekt o izdavanju 2.192.844 redovnih dionica na ime, privatnom ponudom, ukupne vrijednosti 21.928.440,00 kuna, pojedinačne

### NN 1/2008 (2.1.2008.), Rješenje kojim se trgovačkom društvu Hotel Lapad d.d., Dubrovnik, odobrava prospekt o izdavanju 2.192.844 redovnih dionica na ime, privatnom ponudom, ukupne vrijednosti 21.928.440,00 kuna, pojedinačne

# HRVATSKA AGENCIJA ZA NADZOR FINANCIJSKIH USLUGA

**8**

Sukladno odredbama članka 15. stavak 1. točka 4. alineja 1. i članka 8. stavak
1. Zakona o Hrvatskoj agenciji za nadzor financijskih usluga (»Narodne novine«,
br. 140/05) te članka 22. stavak 4. Zakona o tržištu vrijednosnih papira
(»Narodne novine« br. 84/02, 138/06), na temelju zahtjeva društva Hotel Lapad
d.d., Dubrovnik, Lapadska obala 37, za odobrenje prospekta o izdavanju dionica
privatnom ponudom, Uprava Hrvatske agencije za nadzor financijskih usluga je na
sjednici održanoj 20. prosinca 2007. godine, donijela

## RJEŠENJE

### O ODOBRENJU PROSPEKTA O IZDAVANJU DIONICA PRIVATNOM PONUDOM

1. Trgovačkom društvu Hotel Lapad d.d., Dubrovnik, Lapadska obala 37, odobrava
se prospekt o izdavanju 2.192.844 redovnih dionica na ime, privatnom ponudom,
ukupne vrijednosti 21.928.440,00 kuna, pojedinačne nominalne vrijednosti 10,00
kuna po dionici.
2. Ovo rješenje objavit će se u »Narodnim novinama«.

```
Obrazloženje
```

I. Trgovačko društvo Hotel Lapad d.d., Dubrovnik, Lapadska obala 37 (u daljnjem
tekstu: Izdavatelj), podnijelo je Hrvatskoj agenciji za nadzor financijskih
usluga (u daljnjem tekstu: Agencija), 26. lipnja 2007. godine, zahtjev za
odobrenje prospekta o izdavanju redovnih dionica privatnom ponudom i
dokumentaciju, sukladno Zakonu o tržištu vrijednosnih papira (»Narodne novine«
br. 84/02, 138/06, u daljnjem tekstu: Zakon) i Pravilniku o sadržaju zahtjeva i
prilozima za odobrenje prospekta i skraćenom prospektu (»Narod­ne novine« br.
118/03, u daljnjem tekstu: Pravilnik), a 6. rujna, 14. studenoga i 17. prosinca
2007. godine, zatražene izmjene i dopune prospekta i dokumentacije.
II. U provedenom postupku je utvrđeno da je Glavna skupština Izdavatelja 28.
svibnja 2007. godine donijela Odluku o povećanju temeljnog kapitala izdavanjem
dionica privatnom ponudom, a 25. listopada 2007. godine Odluku o izmjeni i
dopuni predmetne odluke (u daljnjem tekstu: Odluka Izdavatelja).
Sukladno Odluci Izdavatelja, temeljni kapital Izdavatelja povećat će se sa
iznosa od 1.834.890,00 kuna za iznos od 21.928.440,00 kuna na iznos od
23.763.330,00 kuna, izdavanjem 2.192.844 redov­nih dionica na ime, u
nematerijaliziranom obliku, nominalne vrijednosti 10,00 kuna po dionici,
privatnom ponudom.
Pravo na upis dionica predmetnog izdanja, sukladno Odluci Izdavatelja, imaju
dioničari Izdavatelja, društvo Atlanska plovidba d.d., Dubrovnik i društvo Ingra
d.d., Zagreb (u daljnjem tekstu: Ulagatelji), a koje će pravo isti moći
ostvariti u roku od 30 dana od dana konačnosti rješenja Agencije o odobrenju
prospekta.
Dalje, predmetnom Odlukom Izdavatelja određeno je da će se temeljni kapital
Izdavatelja povećati unosom prava – potraživanja Ulagatelja prema Izdavatelju u
ukupnom iznosu od 14.053.578,84 kuna, izdavanjem 1.405.357 dionica, nominalne
vrijednosti 10,00 kuna, za iznos od 14.053.570,00 kuna, dok će se preostali
iznos od 8,84 kune rasporediti u pričuve Izdavatelja.
Povećanjem temeljnog kapitala unosom potraživanja u novcu, sukladno Odluci
Izdavatelja, društvo Atlanska plovidba d.d., Dubrovnik ima pravo na upis 983.750
dionica predmetnog izdanja, nominalne vrijednosti 10,00 kuna, ukupne nominalne
vrijednosti 9.837.500,00 kuna, dok društvo Ingra d.d., Zagreb, ima pravo na upis
421.607 dionica predmetnog izdanja, nominalne vrijednosti 10,00 kuna, ukupne
nominalne vrijednosti 4.216.070,00 kuna.
Nadalje, Odlukom Izdavatelja, određeno je da će se temeljni kapital Izdavatelja
povećati unosom nekretnina u vlasništvu društva Atlanska plovidba d.d.,
Dubrovnik i to z.k.č.br. 957/2, upisane u z.k.ul.br. 217 k.o. Gruž, z.k.č.br.
957/3, upisane u z.k.ul.br. 3203 k.o. Gruž, z.k.č.br. 990/2, upisane u z.k.ul.br.
249 k.o. Gruž i 1726/10000 suvlasničkog dijela z.k.č.br. 324, upisane u z.k.ul.br.
1423 k.o. Gruž.
Ukupna prometna vrijednost navedenih nekretnina, procijenjena je Elaboratom
stalnog sudskog vještaka za građevinarstvo od 24. veljače 2007. godine i
potvrđena Izvješćem revizora o reviziji povećanja temeljnog kapitala unosom
nekretnina od 17. svibnja 2007. godine na iznos od 7.874.877,00 kuna.
Sukladno Odluci Izdavatelja, temeljni kapital Izdavatelja će se povećati unosom
navedenih nekretnina, za iznos od 7.874.870,00 kuna, dok će se preostali iznos
od 7,00 kuna rasporediti u pričuve Izdavatelja.
Unosom nekretnina u temeljni kapital Izdavatelja, društvo Atlanska plovidba
d.d., Dubrovnik, sukladno Odluci Izdavatelja, ima pravo na upis 787.487 redovnih
dionica, nominalne vrijednosti 10,00 kuna, ukupne nominalne vrijednosti
7.874.870,00 kuna.
Slijedom naprijed izloženog, društvo Atlanska plovidba d.d., Dubrovnik ima pravo
na upis ukupno 1.771.237 redovnih dionica Izdavatelja, nominalne vrijednosti
10,00 kuna, ukupne nominalne vrijednosti 17.712.370,00 kuna, a društvo Ingra
d.d., Zagreb ima pravo na upis 421.607 redovnih dionica Izdavatelja, nominalne
vrijednosti 10,00 kuna, ukupne nominalne vrijednosti 4.216.070,00 kuna.
Predmetno izdanje dionica smatrat će se uspješnim ukoliko u navedenom roku za
upis dionica bude upisano 100% dionica koje se namjeravaju izdati.
III. Nadalje, utvrđeno je da je Izdavatelj uplatio naknadu i administrativnu
pristojbu sukladno odredbi članka 4. stavak 2. točka 1. Pravilnika o vrsti i
visini naknada i administrativnih pristojbi Hrvatske agencije za nadzor
financijskih usluga (»Narodne novine« br. 45/06, 11/07).
IV. Ocjenjujući utvrđeno činjenično stanje, Agencija je utvrdila da su zahtjevu
za odobrenje prospekta o izdavanju redovnih dionica Izdavatelja privatnom
ponudom, priloženi svi prilozi propisani Zakonom i Pravilnikom te da podneseni
prospekt sadrži sve podatke u skladu s odredbom članka 21. i 26. stavak 2.
Zakona.
Slijedom navedenog, ispunjeni su uvjeti za odobrenje podnesenog prospekta te je,
sukladno odredbi članka 22. stavka 4. Zakona, riješeno kao u točki 1. izreke.
V. Na temelju odredbe članka 8. stavak 3. Zakona o Hrvatskoj agenciji za nadzor
financijskih usluga, ovo rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog rješenja.

Klasa: UP/I-451-04/07-11/13
Urbroj: 326-111/07-8
Zagreb, 20. prosinca 2007.

Predsjednik Uprave
**Ante Samodol**, v. r.

Rješenje, NN 1/2008-8
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)